Ályktuðu um almenningssamgöngur í Borgarbyggð Á fundi í Félagi eldri borgara í Borgarnesi og nágrenni fyrir skömmu var samþyktt ályktun um almenningssamgöngur þar sem komið er inn á áætlunarferðir hópferðabíla , skort á leigubílum í sveitarfélaginu og nauðsyn þess að gerðir séu góðir göngustígar . Ályktunin var send byggðaráði sveitarfélagsins sem tók hana fyrir á síðasta fundi sínum og þakkaði félaginu fyrir góðar ábendingar . Í ályktuninni er bent á að margir eldri borgarar aka ekki bílum og eru því háðari almenningssamgöngum og öðrum samgönguúrræðum en ýmsir aðrir hópar í samfélaginu . Því fagnar félagið hugmyndum um að hefja strætisvagnaferðir milli Borgarness og Reykjavíkur um Akranes . Þá fagnar félagið stofnun ferðaþjónustu fatlaðra og aldraðra í Borgarbyggð , sem vissulega bætir úr brýnni þörf þeirra , sem njóta þjónustu hennar . Jafnframt bendir fundurinn á að það veldur óþægindum að ekki er starfandi í sveitarfélaginu neinn aðili , sem sinnir leigubílaakstri og beinir hann því til sveitarstjórnar , hvort hún geti á einhvern hátt stuðlað að því að slík starfsemi verði tekin upp í sveitarfélaginu . Loks bendir félagið á gildi þess að hafa innan þéttbýlisins greiðfærar gönguleiðir þannig að þær örvi íbúana til hollrar útivistar og hreyfingar . “ Við göngustígana þurfa að vera þægilegir setbekkir með hæfilegu millibili , þar sem vegfarendur geta tyllt sér niður og notið útivistarinnar . Fundurinn beinir því til sveitarstjórnar að taka tillit til þessa við skipulag nýrra hverfa og jafnframt að athuga hvernig hægt sé að bæta aðstöðu til útivistar innan núverandi þéttbýlis . ”